Groot terugslag vir Gidion: ‘Hy is nou in God se hande’Tuschka Reynders sê haar seun, Gidion, is nou in God se hande. Dié foto is op 22 November op Facebook geplaas. (Foto: Facebook via Gidion’s blessed life) Die negejarige anemielyer Gidion du Toit is in ŉ kritieke toestand nadat hy twee hartstilstande gehad het. Tuschka Reynders, Gidion se ma, sê die ouerpaar “vat dit nou minuut vir minuut” en bly heeltyd langs Gidion se hospitaalbed. “Die dokter sê Gidion is nou in God se hande. Hulle het alles gedoen wat hulle kon,” het Reynders Sondag op die “Gidion’s blessed life”-Facebook-blad geskryf. “Die slegste scenario is dat hy nog ŉ hartstilstand kry en dat dokters hom nie sal kan red nie. Of hy kan stadig beter word. Ek volstaan by dít. Ek glo opreg hy is nie in sy liggaam nie. Dat God hom styf in sy skoot vashou terwyl sy liggaam óf herstel óf versleg. En dat Hy [Gidion se] gees weer sal laat gaan wanneer sy liggaam sterk genoeg is. Die volgende 48 uur is krities.” Gidion se verhaal het van meet af mense reg oor die land aangegryp met duisende wat vir die jong seun bid. Gidion is by geboorte met Fanconi-anemie gediagnoseer, ŉ genetiese siektetoestand wat die beenmurg aanval. Die enigste hoop was ŉ beenmurgoorplanting. Die pad tot by dié oorplanting was vol hindernisse en probleme, maar op 24 Oktober het Gidion uiteindelik sy langverwagte oorplanting ontvang. Sedertdien was Gidion se herstel op en af, met sommige dae wat hy beter lyk en selfs aan pizza in sy hospitaalbed smul, net om die volgende dag weer ŉ terugslag te kry en erge pyn te ervaar. Saterdagoggend het Reynders gesê Gidion het vyf keer stuipe deur die nag gekry. Hoewel skanderings getoon het dat hy nie erge bloeding opgedoen het nie, het dokters gevrees daar kan wel klein bloedings op sy brein wees. Gidion du Toit voordat sy toestand só versleg het, dat hy na die Rooikruis-kinderhospitaal oorgeplaas moes word. (Foto: Facebook via Gidion’s blessed life) Gidion is dieselfde dag na die Rooikruis-kinderhospitaal oorgeplaas waar hy in die waakeenheid opgeneem is. Reynders het verduidelik hoewel die beenmurgoorplanting suksesvol was, ervaar Gidion nou ernstige komplikasies met sy lewer, niere en hart en kry hy nou stuiptrekkings. Dit was dus nodig dat Gidion oorgeplaas word sodat hy deur ŉ hele span mediese dokters behandel kan word. Teen Sondagoggend was daar nie goeie nuus nie. “Gidion het twee hartstilstande gehad. Sy linkerlong het platgeval en iets blokkeer die linker lugweg en die dokter het geen idee wat dit is nie,” het Reynders geskryf. “Suurstofsaturasie is nie te sleg met net die een long nie, maar die ossilator is op maksimum suurstofkapasiteit. [Hy ontvang ook] ŉ hoë dosis medikasie om sy hart aan die gang te hou. Die dokter is bekommerd oor sy brein – hy was vir agt minute sonder suurstof en toe weer vir vier [minute].” Vroeg vanoggend is peritoneale dialise op Gidion gedoen, ŉ proses waardeur ŉ pypie by die buik ingesit word en ŉ oplossing genaamd dialisaat gebruik word om afval en vloeistof uit die liggaam te spoel aangesien Gidion se niere nie werk en sy liggaam dit dus nie self kan doen nie. Teen 04:30 het Reynders gesê die prosedure het goed gegaan, aangesien Gidion se bloeddruk stabiel gebly het en daar minimale bloeding was. Gidion is egter ver van buite gevaar en Reynders sê hulle kan nou net bid dat die Here sal ingryp en hul seun sal genees. “Gidion het God se engele wat gestuur is om rondom hom te staan en hom te beskerm, asook die ongelooflike personeel wat saam met ons baklei. Die dokters, die verpleegsters … almal is wonderlik. Ons bid vir ŉ algehele ommekeer, maar spesifiek vir sy niere, lewer, hart, brein en longe. Asseblief God, beskerm ons seun.”